วันที่ 19 มิ.ย. 63 ได้ตรวจเจอก้อนช้อคโกแลตซีสต์ขนาด 3 ซม. เลยทำการรักษาโดยการฉีดยาเข้าที่สะโพก เท่าที่ทราบมายาจะควบคุมการตกไข่ ผลข้างเคียงคือจะทำให้ไม่มีประจำเดือนแต่วันนี้กลับมีประจำเดือนมา เหมือนปกติ สีประจำเดือนปกติดี มีอาการปวดท้องน้อยหน่วงๆ ไม่ได้ปวดรุนแรง นอกนั้นก็ไม่มีอาการอื่นๆ แบบนี้ถือว่าผิดปกติไหมคะ??
สวัสดีค่ะ หากตรวจพบว่าเป็นช็อกโกแลตซีสต์ และได้รับการฉีดยารักษา ยาที่ฉีดน่าจะเป็นยาคุมกำเนิดชนิดฮอร์โมนเดี่ยว ซึ่งจะออกฤทธิ์ในการป้องกันการตั้งครรภ์ โดยไปยับยั้งการตกไข่ รวมถึงทำให้เยื่อบุโพรงมดลูกฝ่อบางลง ไม่เหมาะสมกับการฝังตัวอ่อน ซึ่งฤทธิ์ที่ทำให้เยื่อบุโพรงมดลูกฝ่อบางลงนี้เอง จะช่วยให้ช็อกโกแลตซีสต์ (ซึ่งเป็นเยื่อบุโพรงมดลูกเจริญผิดที่ชนิดหนึ่ง) ฝ่อเล็กลงได้ทั้งนี้ ยาฉีดคุมกำเนิดชนิดฮอร์โมนเดี่ยวนี้ อาจทำให้มีเลือดออกกะปริดกะปรอย หรือมีเลือดออกบ่อยๆ ออกนานได้ แต่เมื่อฉีดต่อเนื่องไปซักระยะ มักทำให้ประจำเดือนขาดหายไปดังนั้น หากเพิ่งฉีดไปเพียงเข็มแรก และมีเลือดออกมา ก็ไม่ได้ถือว่าผิดปกติอะไร ส่วนอาการปวดท้องน้อย ก็เป็นอาการที่สามารถพบร่วมกันได้ ดังนั้น หากเลือดที่ออก ไม่ได้มีปริมาณมากเกินไป ไม่ได้ออกต่อเนื่องนานหลายวัน ไม่มีปวดท้องน้อยรุนแรง ก็ไม่ได้ผิดปกติและไม่จำเป็นต้องทำอะไรค่ะ